ลาวเล็งทำดูอัลลิสติ้งไทยปี55
ประธานบอร์ด LSX มั่นใจปี2555สามารถทำดูอัล ลิสติ้งกับตลาดหุ้นไทยได้ ระบุอยู่ระหว่างเตรียมความพร้อมเรื่องข้อกฏหมาย&nbsp;
21 มิ.ย. 2554

ประธานบอร์ด LSX มั่นใจปี2555สามารถทำดูอัล ลิสติ้งกับตลาดหุ้นไทยได้ ระบุอยู่ระหว่างเตรียมความพร้อมเรื่องข้อกฏหมาย 
นายเดด พูวังมูลรัตถ์ ประธานกรรมการตลาดหลักทรัพย์ลาว(LSX) เปิดเผยว่า ตั้งแต่ปี2555 เป็นต้นไปตลาดหลักทรัพย์ลาวและตลาดหลักทรัพย์แห่งประเทศไทย(ตลท.)จะสามารถเซ็นสัญญาเพื่ออนุญาตให้มีการจดทะเบียนสองตลาด(Dual Listing)ได้ เนื่องจากมองว่าเมื่อถึงเวลานั้นตลาดหลักทรัพย์ทั้งสองแห่งจะมีความพร้อมทั้งในด้านข้อกฏหมาย มาตรฐานบัญชี และเทคโนยีซื้อขายที่เชื่อมต่อกัน อย่างไรก็ตามมองว่าในช่วงเริ่มต้นบริษัทจดทะเบียน(บจ.)ไทยมีโอกาสนำหุ้นเข้าไปซื้อขายในตลาดหลักทรัพย์ลาวมากกว่า เนื่องจากมีความพร้อมอยู่แล้ว
"ความร่วมมือระยะต่อไประหว่างตลาดหลักทรัพย์ลาวกับไทยคือการทำดูอัล ลิสติ้ง ซึ่งขณะนี้เราอยู่ระหว่างศึกษาข้อกฏหมายทั้งหมด และน่าจะเห็นภาพชัดเจนในปี 2012 ส่วนเรื่องเทคโนโลยีและระบบซื้อขาย คาดว่าไม่น่ามีปัญหา เพราะระบบเทรดของเราค่อนข้างทันสมัย สามารถเชื่อมต่อได้ทันที ส่วนมาตรฐานบัญชีของบริษัทจดทะเบียนคือสิ่งท้าทายและเราต้องลงไปดูในรายละเอียด"นายเดด กล่าว  
ทั้งนี้ ยอมรับว่าที่ผ่านมาตลาดหลักทรัพย์ลาวได้รับการติดต่อจากบริษัทจดทะเบียนของไทยเพื่อขอนำหุ้นมาซื้อขายในตลาดหุ้นลาวจำนวน 1 แห่ง แต่ได้ปฏิเสธไป เพราะการศึกษาข้อกฏหมายต่างๆยังไม่มีความชัดเจน ตลอดจนยังไม่มีความเชื่อมั่นต่อบริษัทที่เข้ามาติดต่อด้วย
นายเดด กล่าวว่า ปัจจุบันตลาดหลักทรัพย์ลาวและตลาดหลักทรัพย์ไทยมีความร่วมมือที่แน่นแฟ้นดี โดยมีการทำงานร่วมกัน 2 ด้าน คือ การแบ่งปันข้อมูลข่าวสาร ความรู้ร่วมกัน เพื่อป้องกันความเสี่ยงที่จะเกิดขึ้นกับองค์กรและนักลงทุน และการพัฒนาบุคลากรร่วมกัน ซึ่งในส่วนนี้จะแบ่งออกเป็น 2 โครงการ คือ การสร้างและพัฒนาเจ้าหน้าที่การตลาด(มาร์เก็ตติ้ง) และการพัฒนาเจ้าหน้าที่วิเคราะห์หลักทรัพย์
"การให้ความรู้กับผู้ประกอบการและนักลงทุนถือเป็นความร่วมมือที่สำคัญ เพราะปัญหาของการพัฒนาตลาดทุนลาวคือ บริษัทต่างๆยังขาดความเข้าใจว่าเมื่อเข้ามาระดมทุนแล้วได้อะไร จะเสียความเป็นเจ้าของหรือไม่ ขณะที่นักลงทุนรายบุคคลยังไม่กล้าเข้ามามากนัก เพราะกลัวความเสี่ยง นักลงทุนที่ซื้อขายในปัจจุบันจึงยังเป็นต่างชาติมากกว่านักลงทุนในประเทศ"นายเดด กล่าว